b'\n_START_ARTICLE_\nLinda Lampenius\n_START_SECTION_\nTaustaa\n_START_PARAGRAPH_\nLampenius syntyi suomenruotsalaiseen taiteilijaperheeseen, jossa musiikki oli osa jokap\xc3\xa4iv\xc3\xa4ist\xc3\xa4 el\xc3\xa4m\xc3\xa4\xc3\xa4. H\xc3\xa4nen is\xc3\xa4ns\xc3\xa4 B\xc3\xb6rje Lampenius on entinen ohjaaja, n\xc3\xa4yttelij\xc3\xa4, laulaja ja s\xc3\xa4velt\xc3\xa4j\xc3\xa4 ja h\xc3\xa4nen \xc3\xa4itins\xc3\xa4 Ulla Eklund on entinen n\xc3\xa4yttelij\xc3\xa4 ja laulaja. Lampeniuksen vanhemmat ty\xc3\xb6skenteliv\xc3\xa4t p\xc3\xa4\xc3\xa4asiassa Ruotsalaisessa teatterissa, mutta my\xc3\xb6s elokuvissa ja televisiossa._NEWLINE_Lampenius alkoi esiinty\xc3\xa4 vanhempiensa kanssa laulajana kolmivuotiaana. My\xc3\xb6hemmin h\xc3\xa4n soitti viulua samalla kun h\xc3\xa4nen is\xc3\xa4ns\xc3\xa4 soitti pianoa ja h\xc3\xa4nen \xc3\xa4itins\xc3\xa4 lauloi. Lis\xc3\xa4ksi Lampenius esiintyi jo nuorella i\xc3\xa4ll\xc3\xa4 solistina sek\xc3\xa4 eri orkestereissa. Vuonna 1978 Vasabladet uutisoi h\xc3\xa4nest\xc3\xa4 er\xc3\xa4\xc3\xa4n sooloesiintymisen j\xc3\xa4lkeen ja kehotti lukijoita pist\xc3\xa4m\xc3\xa4\xc3\xa4n nuoren viulistin nimen mieleens\xc3\xa4.\n_START_SECTION_\nVarhaiset vuodet lapsiviulistina\n_START_PARAGRAPH_\nLampenius soitti useita eri instrumentteja musiikkileikkikoulussa, mutta keskittyi viisivuotiaana viuluun Colourstrings-metodin kehittelij\xc3\xa4n, professori G\xc3\xa9za Szilvayn alaisuudessa. Lampeniuksen ura alkoi Helsingin Juniori\xc2\xadjousien solistina seitsem\xc3\xa4nvuotiaana. Helsingin Juniori\xc2\xadjouset on nimetty maailman parhaaksi nuoriso-orkesteriksi, ja Max Rostal sek\xc3\xa4 Yehudi Menuhin ovat molemmat toimineet sen suojelijoina._NEWLINE_Juniorijouset kiersiv\xc3\xa4t ymp\xc3\xa4ri maailmaa koko Lampeniuksen lapsuuden ajan esiintyen konserteissa muun muassa Lontoossa, New Yorkissa ja Tokiossa. Juniorijouset esiintyiv\xc3\xa4t my\xc3\xb6s lukuisia kertoja Suomen televisiossa osana Yleisradion taidekasvatusohjelmaa Viuluviikarit musiikkimaassa._NEWLINE_Lyhyess\xc3\xa4 ajassa Lampenius palkittiin Ruotsalaisen kulttuuris\xc3\xa4\xc3\xa4ti\xc3\xb6n stipendill\xc3\xa4 lupaavana nuorena viulistina, h\xc3\xa4nest\xc3\xa4 tuli Helsingin juniorijousien konserttimestari ja jo 11-vuotiaana h\xc3\xa4n esiintyi Radion sinfoniaorkesterin solistina. Samoihin aikoihin Lampenius valittiin solistiksi kansallisissa orkestereissa, jotka tekiv\xc3\xa4t kiertueita muun muassa Englannissa.\n_START_SECTION_\nKoulutus ja orkesterimuusikon ty\xc3\xb6\n_START_PARAGRAPH_\nLampenius opiskeli Sibelius-Akatemiassa vuosina 1985\xe2\x80\x931997, ensin nuorisokoulutuksessa ja sen j\xc3\xa4lkeen yliopiston puolella. Sibelius-Akatemiassa Lampenius opiskeli viulunsoittoa, musiikin teoriaa ja historiaa sek\xc3\xa4 pedagogiikkaa ja oopperalaulua; h\xc3\xa4nell\xc3\xa4 oli my\xc3\xb6s omia soitto-oppilaita. Lampenius oli my\xc3\xb6s mukana eri kamariyhtyeiss\xc3\xa4._NEWLINE_Opiskelun ohella Lampenius ty\xc3\xb6skenteli orkesterimuusikkona. H\xc3\xa4n toimi vuosina 1990\xe2\x80\x931997 Jorma Panulan kapellimestariluokan sinfoniaorkesterin konserttimestarina sek\xc3\xa4 eri yhteyksiss\xc3\xa4 my\xc3\xb6s Sibelius-Akatemian sinfoniaorkesterin konserttimestarina. Vuosina 1994\xe2\x80\x931996 Lampenius toimi Suomen Kansallisoopperan orkesterin 1. viulistina, mink\xc3\xa4 lis\xc3\xa4ksi h\xc3\xa4n keikkaili muun muassa Tapiola Sinfoniettassa._NEWLINE_Sibelius-Akatemian lis\xc3\xa4ksi Lampenius on opiskellut professoreiden Mauricio Fuks ja Eduard Schmieder yksityisoppilaana Yhdysvalloissa. H\xc3\xa4n on ottanut osaa my\xc3\xb6s mestarikursseille Ranskassa ja Israelissa, jossa h\xc3\xa4n on osallistunut Shlomo Mintzin Keshet Eilon -mestariohjelmaan._NEWLINE_Sibelius-Akatemien solistisen osaston entinen johtaja, musiikin tohtori Lajos Garam on sanonut Lampeniuksen olevan "herkk\xc3\xa4 taiteilijatyyppi ja hyvin taitava ja kokenut muusikkona. H\xc3\xa4nen soittonsa on laadukasta ja verev\xc3\xa4\xc3\xa4." Kapellimestari Atso Almilalle oli "itsest\xc3\xa4\xc3\xa4n selv\xc3\xa4\xc3\xa4, ett\xc3\xa4 [Linda Lampeniuksesta] oli tulossa yksi merkitt\xc3\xa4vimmist\xc3\xa4 suomalaisviulisteista". Viulisti ja pedagogi P\xc3\xa4ivyt Meller on puolestaan todennut Lampeniuksen olevan "hyvin moniulotteisesti lahjakas. H\xc3\xa4nell\xc3\xa4 on poikkeavan paljon ilmaisukyky\xc3\xa4, voimaa ja taiteellisuutta ja h\xc3\xa4nen soittonsa on teknisesti varsin korkealla tasolla." Kapellimestari ja viulisti Ari Angervo on puolestaan kertonut, ett\xc3\xa4 Lampenius "vain halusi oppia soittamaan mahdollisimman hyvin, menn\xc3\xa4 mahdollisimman syv\xc3\xa4lle musiikkiin. Siin\xc3\xa4 h\xc3\xa4n mielest\xc3\xa4ni on onnistunut. Linda on viulistina huippulahjakas".\n_START_SECTION_\nKlassinen musiikki\n_START_PARAGRAPH_\nLampenius on esiintynyt kamariviulistina eri puolilla Eurooppaa, Aasiaa ja Yhdysvaltoja ty\xc3\xb6skennellen useiden suomalaisten, ruotsalaisten ja englantilaisten pianistien kanssa, kuten Timo Koskinen, Folke Gr\xc3\xa4sbeck, Carina E. Nilsson, Laura Mikkola, Linn Hendry ja John Lenehan. Lampenius on esiintynyt useasti my\xc3\xb6s orkestereiden solistina. Suomalaisten ja ruotsalaisten kaupunginorkestereiden lis\xc3\xa4ksi h\xc3\xa4n on esiintynyt Milanon La Scala -oopperatalon filharmonikkojen, BBC National Orchestra of Walesin ja Irlannin kansallisen sinfoniaorkesterin solistina sek\xc3\xa4 ollut kiertueella kahdesta Prahan suurimmasta orkesterista kootun sinfoniaorkesterin ja Sch\xc3\xb6nbrunnin linnaorkesterin kanssa. Klassisen musiikin festivaaleilla Lampenius on esiintynyt muun muassa oopperalaulaja Jos\xc3\xa9 Carrerasin ja pianisti Kevin Kennerin kanssa, mink\xc3\xa4 lis\xc3\xa4ksi h\xc3\xa4n on ollut mukana vierailevana solistina tenori Paul Pottsin kiertueella  sek\xc3\xa4 konsertoinut huilisti Andrea Griminellin kanssa._NEWLINE_Lampenius on asunut Ruotsissa vuodesta 2002, ja vuonna 2004 h\xc3\xa4n teki siell\xc3\xa4 ensimm\xc3\xa4iset konserttikiertueensa ja sai my\xc3\xb6nteisi\xc3\xa4 kritiikkej\xc3\xa4. Lampenius on sittemmin osallistunut useille kiertueille sek\xc3\xa4 soittanut lukuisissa konserteissa ymp\xc3\xa4ri Ruotsia esiintyen muun muassa pianisti Robert Wellsin, sopraano Hannah Holgerssonin ja harpisti Monica Ramosin kanssa._NEWLINE_Ruotsin lis\xc3\xa4ksi Lampenius on jatkanut esiintymisi\xc3\xa4\xc3\xa4n my\xc3\xb6s kansainv\xc3\xa4lisesti. H\xc3\xa4n on muun muassa esiintynyt NATO-joukoille Kosovossa, Rhapsody in Rock -spektaakkelissa Royal Albert Hallissa Lontoossa sek\xc3\xa4 konsertoinut Kazakstanissa, Siperiassa ja Cannesin elokuvajuhlilla. Lampenius esiintyy my\xc3\xb6s s\xc3\xa4\xc3\xa4nn\xc3\xb6llisesti yritystilaisuuksissa sek\xc3\xa4 Pohjoismaissa ett\xc3\xa4 muualla._NEWLINE_Vuoden 1781 Gagliano-viulullaan, arvoltaan noin 200 000 \xe2\x82\xac, Lampenius on esiintynyt useita kertoja valtionp\xc3\xa4\xc3\xa4miehille ja kuninkaallisille, mukaan lukien Suomen presidentille, Monacon ruhtinaalle ja Ruotsin kuningasperheelle. Lampenius on soittanut my\xc3\xb6s useille eurooppalaisille ja yhdysvaltalaisille poliitikoille, kuten Yhdysvaltain puolustusministeri William Perrylle, sek\xc3\xa4 Nobel-palkituille pohjoisella napapiirill\xc3\xa4 j\xc3\xa4rjestetyiss\xc3\xa4 juhlallisuuksissa. Vuosien aikana Lampenius on esiintynyt my\xc3\xb6s useissa hyv\xc3\xa4ntekev\xc3\xa4isyyskonserteissa muun muassa suomalaisten lastenklinikoiden hyv\xc3\xa4ksi. Lis\xc3\xa4ksi h\xc3\xa4n on esiintynyt Ruotsin kuningatar Silvian lastensairaalan 150-vuotisjuhlakonsertissa Ruotsissa ja Unicefin hyv\xc3\xa4ksi j\xc3\xa4rjestetyss\xc3\xa4 gaalassa Sankt Moritzissa Sveitsiss\xc3\xa4.\n_START_SECTION_\nMuu musiikki\n_START_PARAGRAPH_\nSir Andrew Lloyd Webber kutsui Lampeniuksen kirjoittamansa Metal Philharmonic -teoksen solistiksi n\xc3\xa4hty\xc3\xa4\xc3\xa4n dokumentin t\xc3\xa4st\xc3\xa4 Ison-Britannian televisiossa ja selvitetty\xc3\xa4\xc3\xa4n tarkemmin t\xc3\xa4m\xc3\xa4n musiikillista taustaa. Lampenius esitti Lloyd Webberin yhteisty\xc3\xb6ss\xc3\xa4 Jim Steinmanin kanssa kirjoittaman sinfonian yhdess\xc3\xa4 orkesterin, kuoron, b\xc3\xa4ndin ja tanssijoiden kera 23. Sydmontonin festivaaleilla. Lampeniuksen ja Lloyd Webberin yhteisty\xc3\xb6 tarkoitti Lampeniukselle merkitt\xc3\xa4v\xc3\xa4\xc3\xa4 kansainv\xc3\xa4list\xc3\xa4 mediahuomiota erityisesti Euroopassa, mukaan lukien The Sunday Timesin kulttuuriliitteen kansiartikkelin. Lampeniusta alettiin kutsua brittil\xc3\xa4isiss\xc3\xa4 tabloideissa lis\xc3\xa4nimell\xc3\xa4 Bach Babe, ja The Sun julkaisi h\xc3\xa4nest\xc3\xa4 etusivun artikkelin arvioiden h\xc3\xa4net my\xc3\xb6s Vanessa-Maen yl\xc3\xa4puolelle jutussaan, jonka otsikko oli "Vanessa Mae, Linda does" ("Vanessa saattaa, Linda tekee")._NEWLINE_Asuessaan Englannissa Lampenius opiskeli, soitti ja levytti poprock-musiikkia yhdess\xc3\xa4 Dave Gregoryn (XTC:n ykk\xc3\xb6skitaristi), Chris Blackwellin (Robert Plantin rumpali) ja Charlie Jonesin (Robert Plantin ja Jimmy Pagen basisti) kanssa maineikkaan tuottajan Craig Leonin (The Ramones, Blondie) alaisuudessa. Lampenius ty\xc3\xb6skenteli my\xc3\xb6s yhdess\xc3\xa4 Ofra Hazan kanssa, ja he levyttiv\xc3\xa4t Abbey Road Studioilla yhteiskappaleen Tarab, joka j\xc3\xa4i Hazan viimeiseksi levytykseksi t\xc3\xa4m\xc3\xa4n kuoltua pian \xc3\xa4\xc3\xa4nitysten j\xc3\xa4lkeen. Violators -b\xc3\xa4ndins\xc3\xa4 kanssa Lampenius puolestaan keikkaili eri puolilla Eurooppaa._NEWLINE_Vuonna 2003 Lampenius esiintyi omassa Fantastix -show\xe2\x80\x99ssaan teatterissa Tukholmassa soittaen viulua, n\xc3\xa4ytellen, tanssien ja niellen tulta. Sittemmin h\xc3\xa4n on esiintynyt useiden ruotsalaisten laulajien kanssa, kuten Sofia K\xc3\xa4llgren, Pernilla Wahlgren ja LaGaylia Frazier. Lampenius on esiintynyt my\xc3\xb6s rock- ja hevimetallib\xc3\xa4ndien kuten Takidan ja Mustaschin kanssa, mink\xc3\xa4 lis\xc3\xa4ksi h\xc3\xa4n soittaa viulua Celine Dionin levyll\xc3\xa4 Taking Chances. Lampenius soittaa viulua my\xc3\xb6s Ruotsin saamelaisen laulajan Yana Mangin vuonna 2010 julkaistulla levyll\xc3\xa4 Earth Shadow, jonka on tuottanut Kee Marcello. Jazzmusiikkia Lampenius on puolestaan soittanut ja esitt\xc3\xa4nyt muun muassa Jeff Goldblumin kanssa Los Angelesissa, sek\xc3\xa4 muissa konserteissa New Yorkissa ja Tukholmassa._NEWLINE_Vuonna 2007 Lampenius ty\xc3\xb6skenteli irlantilaisen An\xc3\xbana -kuoron kanssa Pohjois-Amerikassa. Heid\xc3\xa4n palkittu musiikkispesiaalinsa PBS-kanavalla l\xc3\xa4hetettiin yli 250 televisioaseman kautta ymp\xc3\xa4ri Yhdysvaltoja, ja se on julkaistu my\xc3\xb6s DVD:n\xc3\xa4. An\xc3\xbanan ja Lampeniuksen Celtic Origins -albumi nousi puolestaan maailmanmusiikin kategoriassa Pohjois-Amerikan myydyimm\xc3\xa4ksi levyksi viisi viikkoa per\xc3\xa4kk\xc3\xa4in elo-syyskuussa 2007. Saman vuoden lopulla Lampenius osallistui my\xc3\xb6s An\xc3\xbanan kaksi kuukautta kest\xc3\xa4neelle ja l\xc3\xa4hes 40 kaupunkia kattaneelle konserttisalikiertueelle eri puolille Yhdysvaltoja._NEWLINE_Vuonna 2008 Lampenius oli yksi Robert Wellsin Rhapsody in Rock -show\xe2\x80\x99n 10-vuotisjuhlakiertueen solisteista, ja Skandinavian suurin sanomalehti Aftonbladet nimesi h\xc3\xa4net kiertueen parhaaksi artistiksi, joka "her\xc3\xa4tt\xc3\xa4\xc3\xa4 kunnioitusta, kuten tavallista". Loppuvuodesta Lampenius esiintyi toistamiseen Ruotsin alkuper\xc3\xa4isell\xc3\xa4 joulukiertueella esiintyen konserttisaleissa ja areenoilla ymp\xc3\xa4ri Ruotsia. Vuonna 2010 Lampenius esiintyi useissa joulukonserteissa sek\xc3\xa4 Ruotsissa ett\xc3\xa4 Suomessa, muun muassa kahdesti Porvoon tuomiokirkossa._NEWLINE_Vuosien varrella Lampenius on esiintynyt useasti my\xc3\xb6s erilaisissa urheilutapahtumissa. H\xc3\xa4n on soittanut kansallisissa koripallo-, jalkopallo- ja j\xc3\xa4\xc3\xa4kiekko-otteluissa Suomessa ja Ruotsissa, kahdesti ATP Champions -tilaisuudessa Royal Albert Hallissa Lontoossa (televisiointi BBC:lle ja Eurosportille) ja Formula 1 -v\xc3\xa4elle sek\xc3\xa4 Monacossa ett\xc3\xa4 Monzassa. Globenissa Lampenius on puolestaan avannut televisioituja urheiluotteluita, kuten K-1-gaaloja ja GE Galan 2008. Moskovassa Lampenius on sen sijaan soittanut Ferrarille ja Maseratille. Vuoden 2004 j\xc3\xa4\xc3\xa4kiekon maailmanmestaruuskilpailua silm\xc3\xa4ll\xc3\xa4 pit\xc3\xa4en Lampenius levytti Ruotsin j\xc3\xa4\xc3\xa4kiekkomaajoukkueen virallisen tunnuskappaleen Tre Kronor (Sl\xc3\xa5 Oss Om Ni Kan).\n_START_SECTION_\nLinda Lampenius\n_START_PARAGRAPH_\nLampeniuksen popalbumi Linda Lampenius julkaistiin vuonna 1997, ja se nousi Suomen virallisen albumilistan sijalle 8. Vaikka albumi julkaistiin vain Suomessa, Lampeniuksen single Violator/Toccata and Fugue sai kansainv\xc3\xa4list\xc3\xa4 huomiota. Muun muassa Daily Record kirjoitti uudesta "sensaatiosta", joka oli The Sunday Timesin mukaan "nauttinut suuresta suosiosta Skandinaviassa eloisalla versiollaan Toccata and Fuguesta". Lampenius on esitt\xc3\xa4nyt musiikkia popalbumiltaan Suomessa ja ulkomailla, muun muassa Sporting Clubilla Monacossa sek\xc3\xa4 televisioiduissa esiintymisiss\xc3\xa4\xc3\xa4n Royal Albert Hallissa Lontoossa ja Playboy Mansionissa Los Angelesissa.\n_START_SECTION_\nLinda Brava\n_START_PARAGRAPH_\nEMI tarjosi Lampeniukselle maailmanlaajuista levytyssopimusta vuonna 1997, ja h\xc3\xa4n ty\xc3\xb6skenteli EMI Classicsen artistina vuosina 1998\xe2\x80\x932002. Lampenius aloitti ensimm\xc3\xa4isen klassisen levyns\xc3\xa4 \xc3\xa4\xc3\xa4nitykset Abbey Road Studioilla pianisti John Lenehanin kanssa elokuussa 1998, ja h\xc3\xa4nen klassinen albuminsa Linda Brava julkaistiin maailmanlaajuisesti syksyll\xc3\xa4 1999 levyn ohjelmiston koostuessa Edvard Griegin c-molli-sonaatin lis\xc3\xa4ksi Edward Elgarin, Gabriel Faur\xc3\xa9n, Jean Sibeliuksen, Johann Sebastian Bach-Charles Gounodin, Jules Massenetin, Niccol\xc3\xb2 Paganinin ja Fritz Kreislerin viuluminiatyyreist\xc3\xa4. Levy nousi pian julkaisunsa j\xc3\xa4lkeen Ison-Britannian klassisen musiikin albumilistalla sijalle 14, ja Lampeniuksesta tuli vuosituhannen vaihteen myydyin klassisen musiikin suomalaisartisti._NEWLINE_Gramophone kuvaili Linda Brava -albumia "nautinnolliseksi" ja "tervetulleeksi kokoelmaksi", joka on "soitettu sellaisella l\xc3\xa4mm\xc3\xb6ll\xc3\xa4 ja yksinkertaisuuden kauneutta korostaen, ett\xc3\xa4 se viekoittelee korvaa v\xc3\xa4litt\xc3\xb6m\xc3\xa4sti". Griegin sonaatista sanottiin, ett\xc3\xa4 se on "vahva, intohimoinen ja eritt\xc3\xa4in vaikuttava" ja sen "finaalissa on suurenmoisen rohkeaa, kansanmusiikinomaista otetta ja se on t\xc3\xa4ynn\xc3\xa4 valoja ja varjoja". Classic FM Magazine omisti kansiartikkelinsa "Linda Bravalle, Suomen viulusensaatiolle", ja kuvaili Lampeniuksen soittavan "miellytt\xc3\xa4v\xc3\xa4ll\xc3\xa4 hunajaisella soinnilla \xe2\x80\x93 saaden parhaan esiin kulta\xc3\xa4\xc3\xa4nisest\xc3\xa4 vuoden 1781 Galliano-viulustaan \xe2\x80\x93 ja kepe\xc3\xa4ll\xc3\xa4 sulolla, joka varmasti tuo h\xc3\xa4nen musisoinnillen monia yst\xc3\xa4vi\xc3\xa4". S\xc3\xa4velt\xc3\xa4j\xc3\xa4 ja kriitikko Paul Turokin (Turok\'s Choice) mielest\xc3\xa4 Lampeniuksen ja h\xc3\xa4nen s\xc3\xa4est\xc3\xa4j\xc3\xa4ns\xc3\xa4 John Lenehanin "hienon resitaalilevyn kohokohta on voimakas tulkinta Griegin sonaatista", kun taas Evening Standard kirjoitti, ett\xc3\xa4 Lampenius on parhaimmillaan maanmiehens\xc3\xa4 Jean Sibeliuksen teoksissa. Ison-Britannian klassinen radiokanava soitti levyn musiikkia p\xc3\xa4ivitt\xc3\xa4in usean viikon ajan, ja levy noteerattiin korkealle my\xc3\xb6s BBC Radio 3:ssa sek\xc3\xa4 Australian klassisella radiokanavalla._NEWLINE_Lampenius esiintyi levyns\xc3\xa4 tiimoilta lukuisissa lehdiss\xc3\xa4 sek\xc3\xa4 televisio- ja radio-ohjelmissa ymp\xc3\xa4ri Eurooppaa ja Aasiaa. Maailman suurimmalla ostoskadulla Oxford Streetill\xc3\xa4 Lontoossa kulkevan kaksikerroksisen bussin koko takasein\xc3\xa4 oli peitetty Lampeniuksen levy\xc3\xa4 mainostavalla kuvalla, ja h\xc3\xa4nen musiikkivideonsa Ave Maria -kappaleelle py\xc3\xb6ri vuosia Classic FM TV -musiikkikanavalla. Video l\xc3\xb6ytyy my\xc3\xb6s Classic FM [2003] -DVD:n ensimm\xc3\xa4isest\xc3\xa4 painoksesta. Nykyisin Ave Maria -musiikkivideon voi n\xc3\xa4hd\xc3\xa4 muun muassa C Music TV -kanavalla, joka valitsi sen elokuun 2010 kohokohtien joukkoon.\n_START_SECTION_\nNordic Light\n_START_PARAGRAPH_\nLampeniuksen kolmas albumi Nordic Light julkaistiin Pohjoismaissa vuonna 2005 ja uudelleenjulkaistiin Ruotsissa vuonna 2008 nousten maan virallisella albumilistalla sijalle 12. Albumi on kokoelma kansans\xc3\xa4velmi\xc3\xa4 Suomesta ja Ruotsista, ja se sis\xc3\xa4lt\xc3\xa4\xc3\xa4 my\xc3\xb6s medleyn musikaalista Kristina fr\xc3\xa5n Duvem\xc3\xa5la. Lampenius inspiroitui levytt\xc3\xa4m\xc3\xa4\xc3\xa4n Nordic Light -albuminsa tehty\xc3\xa4\xc3\xa4n Ruotsissa kaksi 25 kaupungin konserttikiertuetta yhdess\xc3\xa4 Kalle Moraeuksen kanssa. Moraeus on Tukholman kuninkaallisen filharmonisen orkesterin entinen viulisti ja yksi Ruotsin kysytyimmist\xc3\xa4 kansanmuusikoista. Kriitikoiden kiittelem\xc3\xa4ll\xc3\xa4 levyll\xc3\xa4 esiintyy Lampeniuksen kanssa Benny Anderssons Orkesterin j\xc3\xa4seni\xc3\xa4, mink\xc3\xa4 lis\xc3\xa4ksi Anders Ekborg laulaa kahdessa kappaleessa.\n_START_SECTION_\nAngels\n_START_PARAGRAPH_\nLampeniuksen viimeisin albumi Angels julkaistiin Suomessa ja Ruotsissa vuonna 2010 ja uudelleen 2011. Levy on kokoelma joululauluja Suomesta, Ruotsista, Saksasta, Ranskasta, Englannista ja Yhdysvalloista, muun muassa O Holy Night, Sankta Lucia ja Sylvian joululaulu. Kappaleet on sovitettu sooloviululle, jousikvartetille, harpulle ja naiskuorolle sek\xc3\xa4 useille vieraileville ruotsalaisartisteille, joita ovat kitaristi Ulf Wakenius, vetopasunisti Nils Landgren, viulisti Kalle Moraeus, sopraano Sofia K\xc3\xa4llgren ja baritoni Fredrik Lycke._NEWLINE_Angels on Lampeniuksen ensimm\xc3\xa4inen h\xc3\xa4nen oman Linda Lampenius Productions -levy-yhti\xc3\xb6ns\xc3\xa4 kautta tekem\xc3\xa4 ja tuottama levy. Naxos Records vastaa tosin levyn kansainv\xc3\xa4lisest\xc3\xa4 jakelusta. Levy on saanut hyvi\xc3\xa4 arvosteluja sek\xc3\xa4 suomalaisissa ett\xc3\xa4 ruotsalaisissa medioissa, kuten Rondo-Classicassa ja G\xc3\xb6teborgs-Postenissa.\n_START_SECTION_\nTuleva sooloalbumi\n_START_PARAGRAPH_\nLampenius on ty\xc3\xb6st\xc3\xa4nyt uusia levytyksi\xc3\xa4\xc3\xa4n ja muita projekteja Suomessa, Ruotsissa, Irlannissa ja Yhdysvalloissa muun muassa Jeff Franzelin ja Ronan Hardimanin kanssa.\n_START_SECTION_\nMalli\n_START_PARAGRAPH_\nLampenius k\xc3\xa4vi Sanelma Vuorteen mannekiinikoulun ja tuli toiseksi kansallisessa Mannekiinikuningatar-kilpailussa vuonna 1988 esiintyen muutamissa muotin\xc3\xa4yt\xc3\xb6ksiss\xc3\xa4 sek\xc3\xa4 television kahvimainoksessa. Lampeniusta pyydettiin my\xc3\xb6s useasti osallistumaan Miss Suomi -kilpailuihin, joista h\xc3\xa4n kuitenkin kielt\xc3\xa4ytyi, koska h\xc3\xa4n halusi keskitty\xc3\xa4 viulunsoittoonsa._NEWLINE_Vuonna 1996 sek\xc3\xa4 Panos Emporio ett\xc3\xa4 Bj\xc3\xb6rn Borg tarjosivat Lampeniukselle mallisopimusta. Lampeniuksesta tuli sittemmin Bj\xc3\xb6rn Borgin keulakuva, ja h\xc3\xa4n esiintyi mainoksissa, muotin\xc3\xa4yt\xc3\xb6ksiss\xc3\xa4 sek\xc3\xa4 muissa tilaisuuksissa Suomessa, Ruotsissa ja Englannissa vuosina 1996\xe2\x80\x931999. Erityisesti Bj\xc3\xb6rn Borg -muotin\xc3\xa4yt\xc3\xb6kset, joista osa my\xc3\xb6s televisioitiin, tulivat suosituiksi, ja Lampenius sai kansainv\xc3\xa4list\xc3\xa4 mediahuomiota esittelem\xc3\xa4ll\xc3\xa4 n\xc3\xa4yt\xc3\xb6slavoilla uima-asuja viulua soittaen. Muotin\xc3\xa4yt\xc3\xb6ksist\xc3\xa4 tuli niin suosittuja, ett\xc3\xa4 Lampeniuksen esiintyess\xc3\xa4 ensimm\xc3\xa4ist\xc3\xa4 kertaa NK:ssa Tukholmassa ihmiset joutuivat jonottamaan ulkona eiv\xc3\xa4tk\xc3\xa4 kaikki n\xc3\xa4hneet show\xe2\x80\x99ta. Lampeniuksen televisioitu esiintyminen Lontoon Royal Albert Hallissa kesken Bj\xc3\xb6rn Borgin ja John McEnroen ATP Masters -tennisturnauksen sai my\xc3\xb6s aikaan otsikoita, ja kuva Lampeniuksesta pieness\xc3\xa4 mustassa tyk\xc3\xb6istuvassa lycra-asussa oli n\xc3\xa4kyv\xc3\xa4sti esill\xc3\xa4 lehdiss\xc3\xa4 seuraavina p\xc3\xa4ivin\xc3\xa4._NEWLINE_Vuonna 2000 Lampenius toimi sveitsil\xc3\xa4inen Maurice Lacroix -kellobr\xc3\xa4ndin Calypso -sarjan keulakuvana Englannissa. Lampenius esiintyi mainosjulisteissa sek\xc3\xa4 eri juhlatilaisuuksissa, muun muassa Mandarin Oriental Hyde Parkissa Lontoossa._NEWLINE_Vuosien varrella Lampenius on tehnyt mallint\xc3\xb6it\xc3\xa4 my\xc3\xb6s useille kansainv\xc3\xa4lisille muoti- ja lifestyle -lehdille, kuten Caf\xc3\xa9, Elle, Esquire, GQ, Hello!, Maxim ja Playboy. Lampenius on kertonut, ett\xc3\xa4 h\xc3\xa4nelle tarjottiin Playboyssa poseeraamisesta niin paljon rahaa, ettei voinut sanoa ei.\n_START_SECTION_\nN\xc3\xa4yttelij\xc3\xa4\n_START_PARAGRAPH_\nLampenius esiintyi jo kolmikuukautisena suomalaisessa elokuvassa Akseli ja Elina vuodelta 1970. Lampeniuksen \xc3\xa4iti esitti elokuvan naisp\xc3\xa4\xc3\xa4osaa ja Lampenius h\xc3\xa4nen vastasyntynytt\xc3\xa4 tyt\xc3\xa4rt\xc3\xa4\xc3\xa4n Kaarina Koskelaa. Varhaislapsuudessaan Lampenius esiintyi my\xc3\xb6s pieniss\xc3\xa4 rooleissa Ruotsalaisen teatterin tuotannoissa osallistuen my\xc3\xb6s teatterin kiertueelle Ruotsiin ja Norjaan. 1990-luvulta l\xc3\xa4htien Lampenius on esiintynyt muutamissa suomalaisissa ja ruotsalaisissa televisiosarjoissa, kuten Kadonnut n\xc3\xa4ky, Uuno Turhapuro ja Cleo. Lampenius on lis\xc3\xa4ksi n\xc3\xa4ytellyt YLEn komediasarjassa Kultajukka & kumppanit, jossa h\xc3\xa4n muiden roolien ohessa parodioi omaa julkisuuskuvaansa: Media-Linda on tyhm\xc3\xa4 blondi, joka ilmestyy viulun kanssa jokapaikkaan pieniss\xc3\xa4 vaatteissa._NEWLINE_Lampeniuksen asuessa Los Angelesissa h\xc3\xa4nelle tarjottiin rooleja Hollywood-sarjoista Fame L.A., Melrose Place ja Baywatch, mink\xc3\xa4 lis\xc3\xa4ksi h\xc3\xa4nelle tarjottiin mahdollisuutta esiinty\xc3\xa4 television viihdekeskusteluohjelmassa sen studiob\xc3\xa4ndin vet\xc3\xa4j\xc3\xa4n\xc3\xa4. Lampenius esiintyikin vierailevana t\xc3\xa4hten\xc3\xa4 MGM:n Fame L.A. -sarjassa. Lampenius esitti ruotsalaista viulistia Ilsa Lundqvistia, joka p\xc3\xa4\xc3\xa4tyy soittamaan viulua taidekoulun oppilaiden joulujuhlaan ja johon er\xc3\xa4s koulun oppilaista rakastuu. Lampenius esiintyi my\xc3\xb6s vierailevana t\xc3\xa4hten\xc3\xa4 maailman katsotuimmassa televisiosarjassa Baywatch. Lampenius esiintyi yhdess\xc3\xa4, kokonaan h\xc3\xa4nen ymp\xc3\xa4rilleen rakennetussa jaksossa, jossa h\xc3\xa4n esitti vaikeuksiin joutunutta eurooppalaista viulistia Arianaa. Molemmat televisiosarjat k\xc3\xa4yttiv\xc3\xa4t jaksoissaan musiikkia Lampeniuksen popalbumilta, mukaan lukien kappaleet Violator ja Aquamarine, joista tehtiin jaksoille my\xc3\xb6s omat musiikkivideot. Linda oli mukana my\xc3\xb6s elokuvassa 10 riivinrautaa.\n_START_SECTION_\nPoliitikko\n_START_PARAGRAPH_\nLampenius valittiin Helsingin kaupunginvaltuustoon nelj\xc3\xa4n vuoden kaudelle Ruotsalaisen kansanpuolueen riveist\xc3\xa4 vuonna 1996. H\xc3\xa4n toimi my\xc3\xb6s Helsingin kaupunginorkesterin johtokunnassa, ja sai panostuksestaan julkista kiitosta Seppo Heikinheimolta. Vuonna 1997 Lampenius nimitettiin Suomen Turismil\xc3\xa4hettil\xc3\xa4\xc3\xa4ksi Ruotsissa, koska h\xc3\xa4n oli nostanut ruotsalaisten kiinnostusta Suomea kohtaan.\n_START_SECTION_\nYritt\xc3\xa4j\xc3\xa4\n_START_PARAGRAPH_\nLampeniuksella oli oma Linda-siideri Pohjoismaissa vuosina 1997\xe2\x80\x932000. Siideri oli suuri menestys myyden kahdessa vuodessa yli 12 miljoonaa pulloa. Tukeakseen siiderins\xc3\xa4 myynti\xc3\xa4 Lampenius julkaisi oman kalenterin vuodelle 1998, mink\xc3\xa4 lis\xc3\xa4ksi h\xc3\xa4n matkusti helikopterilla aika ajoin ymp\xc3\xa4ri maata vieraillen useissa j\xc3\xa4ttimarketeissa yhden p\xc3\xa4iv\xc3\xa4n aikana. N\xc3\xa4iss\xc3\xa4 tilaisuuksissa Lampenius jakoi nimikirjoituksia sek\xc3\xa4 poseerasi kuvaajille. Alkoholilain muutoksen my\xc3\xb6t\xc3\xa4 siiderin myynti muualla kuin Alkossa kiellettiin, koska se ei ollut k\xc3\xa4ymispohjaisesti tehty\xc3\xa4. Nyky\xc3\xa4\xc3\xa4n sit\xc3\xa4 saisi myyd\xc3\xa4 my\xc3\xb6s p\xc3\xa4ivitt\xc3\xa4istavarakaupoissa.\n_START_SECTION_\nKirjailija\n_START_PARAGRAPH_\nWSOY julkaisi Lampeniuksen omael\xc3\xa4m\xc3\xa4kerran Linda vuonna 2003. Lampenius kertoo kirjassaan avoimesti lapsuudestaan, vaativasta viulistikoulutuksestaan, kiertueistaan lapsena ymp\xc3\xa4ri maailmaa, menestysvuosistaan maailmalla sek\xc3\xa4 henkil\xc3\xb6kohtaisista ongelmistaan, mukaan lukien huonosta itsetunnosta, ep\xc3\xa4terveist\xc3\xa4 suhteista, oikeustaisteluista entist\xc3\xa4 yhdysvaltalaista manageriaan ja t\xc3\xa4m\xc3\xa4n miljon\xc3\xa4\xc3\xa4rituttavaa vastaan, masennuksesta ja sy\xc3\xb6mish\xc3\xa4iri\xc3\xb6ist\xc3\xa4._NEWLINE_Vuosien varrella Lampenius on julkaissut my\xc3\xb6s joitain p\xc3\xa4iv\xc3\xa4kirjamerkint\xc3\xb6j\xc3\xa4\xc3\xa4n sek\xc3\xa4 novellin suomalaislehdiss\xc3\xa4.\n_START_SECTION_\nUrheilu\n_START_PARAGRAPH_\nLampenius hankki kilpa-autoilun ratakilpailuihin oikeuttavan lisenssin 1990-luvulla ja on sittemmin ajanut kilpaa Sports 2000 -luokan autoilla sek\xc3\xa4 toiminut Teijo Lahden kartturina rallikilpailuissa Suomessa. Lampeniuksella on lis\xc3\xa4ksi ollut oma karting-talli, ja h\xc3\xa4n on toiminut kommentaattorina pohjoismaalaisille televisiokanaville Formula 1- ja j\xc3\xa4\xc3\xa4kiekko-otteluissa Euroopassa._NEWLINE_Lampenius on harrastanut vuosia laskettelua, nyrkkeily\xc3\xa4 ja sukellusta. H\xc3\xa4n on harjoitellut my\xc3\xb6s jousiammuntaa ja thainyrkkeily\xc3\xa4.\n_START_SECTION_\nMedia\n_START_PARAGRAPH_\nLampenius nousi julkisuuteen ensi kerran lapsiviulistina esiintyen lukuisia kertoja Suomen televisiossa 1970- ja 1980-luvuilla. H\xc3\xa4nest\xc3\xa4 tehtiin my\xc3\xb6s juttuja lehtiin, mink\xc3\xa4 lis\xc3\xa4ksi h\xc3\xa4n esiintyi konserttikiertueilla Euroopassa, Yhdysvalloissa, Kanadassa ja Japanissa. Vuodesta 1996 Lampenius on ollut yksi Suomen kuuluisimmista julkisuuden henkil\xc3\xb6ist\xc3\xa4, ja h\xc3\xa4n on my\xc3\xb6s yksi nykyisen kotimaansa Ruotsin tunnetuimmista suomalaisista. Lampenius on ollut aina avoin yksityisel\xc3\xa4m\xc3\xa4st\xc3\xa4\xc3\xa4n, ja erityisesti suomalaismedia on uutisoinut tarkasti h\xc3\xa4nen tuosta el\xc3\xa4m\xc3\xa4n osa-alueesta._NEWLINE_Lampenius on esiintynyt lukuisissa kansainv\xc3\xa4lisiss\xc3\xa4 televisio-ohjelmissa vuodesta 1997 l\xc3\xa4htien. Brittil\xc3\xa4isen Channel 4 -kanavan Lampeniuksesta tekem\xc3\xa4\xc3\xa4 dokumenttia on esitetty ymp\xc3\xa4ri Eurooppaa sek\xc3\xa4 Japanissa, kun taas yhdysvaltalaisen CBS-kanavan Inside Edition -ohjelman tekem\xc3\xa4\xc3\xa4 dokumenttia on n\xc3\xa4ytetty Yhdysvalloissa. Lampenius on my\xc3\xb6s esiintynyt Italian suurimman televisiokanavan Rai Unon musiikkispesiaalissa, joka levitettiin 160 maahan maailmanlaajuisesti, sek\xc3\xa4 BBC:n Englantia varten televisioimassa konserttissa BBC National Orchestra of Walesin solistina. Vuonna 2007 Lampenius esiintyi solistina An\xc3\xbanan Celtic Origins -musiikkiohjelmassa PBS-kanavalla, joka l\xc3\xa4hetti konserttitaltioinnin yli 250 televisioaseman kautta ymp\xc3\xa4ri Yhdysvaltoja. Lampenius on lis\xc3\xa4ksi esiintynyt uutisohjelmissa ABC-, BBC-, CNBC, CNN- ja Fox News Channel -kanavilla, muun muassa ohjelmissa kuten BBC Breakfast ja The O\'Reilly Factor, joka on Yhdysvaltojen katsotuin kaapelikanavan uutisohjelma. Lampenius on esiintynyt my\xc3\xb6s kepeiss\xc3\xa4 viihdeohjelmissa, muun muassa E! Entertainment -kanavalla. Klassisen levyns\xc3\xa4 tiimoilta Lampenius esiintyi useissa televisio-ohjelmissa eri puolilla Eurooppaa ja Aasiaa esiintyen yhdell\xc3\xa4 kertaa jopa 200 miljoonalle katsojalle._NEWLINE_Televisio-ohjelmien lis\xc3\xa4ksi Lampeniuksesta on ollut lukuisia juttuja kansainv\xc3\xa4lisiss\xc3\xa4 julkaisuissa eri puolilla maailmaa. Muun muassa The Sunday Times, Classic FM Magazine ja Playboy ovat tehneet h\xc3\xa4nest\xc3\xa4 kansiartikkelit. Yhdysvalloissa sek\xc3\xa4 Elle ett\xc3\xa4 Details ovat valinneet Lampeniuksen vuoden tulokkaaksi musiikin kategoriassa vuonna 1998, ja sittemmin Lampenius on esiintynyt my\xc3\xb6s useissa muissa kansainv\xc3\xa4lisiss\xc3\xa4 muoti-, lifestyle- ja viihdelehdiss\xc3\xa4, kuten Entertainment Weekly, Esquire, GQ, Hello!, Maxim ja Vogue. The Times on kutsunut Lampeniusta "lahjakkaaksi klassiseksi viulistiksi", joka on "briljantti" ja "kriitikoiden ylist\xc3\xa4m\xc3\xa4", kun taas The Sunday Times on kertonut "h\xc3\xa4nen soittavan kuin Nigel Kennedy". Los Angeles Daily News on puolestaan kuvaillut Lampeniusta "silmiinpist\xc3\xa4v\xc3\xa4ksi suomalaiseksi blondiksi, jolla on t\xc3\xa4ydelliset musiikilliset ansiot" ja New York Post on kuvaillut h\xc3\xa4nt\xc3\xa4 "suomalaiseksi ilmi\xc3\xb6ksi". Lis\xc3\xa4ksi The Guardian ja The Independent ovat molemmat nimitt\xc3\xa4neet Lampeniusta virtuoosiviulistiksi. Brittil\xc3\xa4isiss\xc3\xa4 tablodeissa Bach Babe -lis\xc3\xa4nimell\xc3\xa4 kutsutusta Lampeniuksesta on tehty etusivun artikkeli my\xc3\xb6s maailman luetuimpaan p\xc3\xa4ivitt\xc3\xa4iseen englanninkieliseen lehteen The Suniin, mink\xc3\xa4 lis\xc3\xa4ksi Lampeniuksesta ovat kirjoittaneet sellaiset brittijulkaisut kuten Classic CD, Daily Mail, Evening Standard, Q, The Daily Telegraph ja The European._NEWLINE_Vuonna 2008 Lampenius osallistui Ruotsin Tanssii t\xc3\xa4htien kanssa -televisio-ohjelmaan._NEWLINE_Vuonna 2010 Lampenius oli yksi kansainv\xc3\xa4lisen The X Factor -menestysformaatin suomalaisen version, X Factorin, ensimm\xc3\xa4isen tuotantokauden tuomareista. Kaikille yli 16-vuotiaille laulajille ja lauluryhmille avoin kykykilpailu on yksi Simon Cowellin luomista formaateista.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nL\xc3\xa4hdetty\xc3\xa4\xc3\xa4n Suomesta vuonna 1997 Lampenius on asunut Los Angelesissa, Lontoossa ja Tukholmassa. H\xc3\xa4n on naimisissa ruotsalaisen juristi Martin Cullbergin kanssa, ja heill\xc3\xa4 on kaksi tyt\xc3\xa4rt\xc3\xa4 (s. 2009 ja 2013). Lampeniuksen appivanhemmat ovat psykiatrian professori Johan Cullberg ja psykologi-psykoterapeutti Marta Cullberg Weston. Lampeniuksella on sek\xc3\xa4 Suomen ett\xc3\xa4 Ruotsin kansalaisuus._NEWLINE_Lampenius kertoi lehtihaastattelussa helmikuussa 2019 sairastavansa familiaalista hyperkolesterolemiaa, joka oli diagnosoitu h\xc3\xa4nell\xc3\xa4 jo lapsena.'